Dlamini moet sê hoe welsynbetalings R6 miljard sal kosBathabile Dlamini, minister van maatskaplike ontwikkeling (Foto: ANA) Bathabile Dlamini, minister van maatskaplike ontwikkeling, moet verduidelik hoe sy bepaal het dat dit die Suid-Afrikaanse agentskap vir maatskaplike sekerheid (Sassa) R6 miljard gaan kos om die welsynsbetalingstelsel oor te neem, het die Demokratiese Alliansie gesê. Bridget Masango, die DA se woordvoerder van maatskaplike ontwikkeling, het gesê die bedrag is “kommerwekkend” en sy sal die minister in die parlement versoek om lig te werp op haar berekeninge. “Hoe het die minister by dié bedrag van R6 miljard uitgekom? Het die bedrag toegeneem omdat Sassa nie gereed was om welsynstoelaes teen 31 Maart 2017 te versprei nie? “Die nuwe bedrag van R6 miljard is angswekkend en kommerwekkende vrae ontstaan oor die DA se volgehoue indruk dat Dlamini doelbewus die krisis oor die maatskaplike toelaes vervaardig het, om seker te maak dat die multimiljard rand se verspreidingstelsel voortduur en dat CPS steeds voordeel sal trek hieruit.” Dlamini het Woensdag volgehou dat dit vyf jaar sal duur om Sassa gereed te kry oom die betaling oor te neem van die ongeveer 17 miljoen toelaes. Die betalings word tans deur Net1, ŉ filiaal van Cash Paymaster Services, hanteer ná ŉ uitspraak in die konstitusionele hof vroeër vanjaar. Thokozani Magwaza, uitvoerende hoof van Sassa, het gesê Sassa sal uitgefaseer word, kragtens die hofbevel, en sal, indien nodig, vervang word met ŉ organisasie wat saam met Sassa kan werk totdat die organisasie self die verspreiding kan hanteer. Dit is die eerste keer wat die minister ŉ bedrag genoem het oor die betalingstelsel. Lees alle vorige berigte oor Sassa op Maroela Media.